Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για τη διόρθωση του κανονισμού (ΕΚ) αριθ. 2200/96 σχετικά με την ημερομηνία έναρξης της μεταβατικής περιόδου που καθορίστηκε για την αναγνώριση των οργανώσεων παραγωγών

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. ιστορικο

Το άρθρο 58 του κανονισμού (ΕΚ) αριθ. 2200/96 καθορίζει μια ημερομηνία θέσης σε ισχύ (21.11.1996) και μια ημερομηνία εφαρμογής (1.1.1997) του εν λόγω κανονισμού.

Ο λόγος για τον οποίο καθορίστηκαν δύο διαφορετικές ημερομηνίες έχει, ιδίως, σχέση με το άρθρο 13 του εν λόγω κανονισμού που αφορά τις οργανώσεις παραγωγών (ΟΠ) οι οποίες αναγνωρίστηκαν δυνάμει του κανονισμού (ΕΟΚ) αριθ. 1035/72, αλλά οι οποίες δεν μπορούν να αναγνωριστούν αμέσως στο πλαίσιο του άρθρου 11 του κανονισμού (ΕΚ) αριθ. 2200/96. Το άρθρο 13 επιτρέπει σε αυτές τις ΟΠ να συνεχίσουν να λειτουργούν για μεταβατική περίοδο δύο ετών (η οποία παρατείνεται σε πέντε έτη αν η ΟΠ υποβάλει σχέδιο δράσης).

Ο κανονισμός (ΕΟΚ) αριθ. 1035/72 ίσχυε, από τεχνική άποψη, μέχρι την 31η Δεκεμβρίου 1996. Οι μεταβατικές περίοδοι των δύο έως πέντε ετών έπρεπε να αρχίσουν αμέσως μετά τη λήξη του κανονισμού (ΕΟΚ) αριθ. 1035/72, δηλαδή, την 1.1.1997. Οι περίοδοι των δύο και πέντε ετών αναφέρονται σε ημερολογιακά έτη όπως και τα επιχειρησιακά προγράμματα. Αυτή ήταν η αρχική πρόθεση του πρώτου νομοθετικού σχεδίου, όπως περιλαμβάνεται στην πρόταση της Επιτροπής προς το Συμβούλιο της 4.10.1995 [1], η οποία προσδιόριζε ότι η 1.1.1996 ήταν η ημερομηνία θέσης σε ισχύ της νέας Κοινής Οργανώσεως Αγοράς.

[1] COM(95) 434 τελικό. άρθρο 54.

Το τελικό σχέδιο του κανονισμού (ΕΚ) αριθ. 2200/96 αναγνώριζε ότι υπήρχε πιθανός κίνδυνος να υποβληθούν αιτήσεις αναγνώρισης την "τελευταία στιγμή" δυνάμει του κανονισμού (ΕΟΚ) αριθ. 1035/72, οι οποίες θα είχαν ως κίνητρο την επιλεξιμότητα της διετούς κοινοτικής στήριξης για παρέμβαση. Επιδιώχθηκε έτσι να περιορισθεί, όσο ήταν δυνατόν, η προθεσμία υποβολής των αιτήσεων αναγνώρισης. Για το σκοπό αυτό, η θέση σε ισχύ του κανονισμού μεταφέρθηκε από την 1.1.1997 στις 21.11.1996. Κατ´αυτόν τον τρόπο διασφαλίστηκε ότι θα λαμβάνονται υπόψη μόνον οι πιο αξιόπιστες αιτήσεις αναγνώρισης για ΟΠ οι οποίες προτίθενταν να λειτουργήσουν σύμφωνα με τη φιλοσοφία του κανονισμού (ΕΚ) αριθ. 2200/96.

Η ημερομηνία 1.1.1997 έγινε έτσι "ημερομηνία εφαρμογής" του κανονισμού (ΕΚ) αριθ. 2200/96.

Εντούτοις, λόγω σφάλματος, το κείμενο του άρθρου 13 του κανονισμού (ΕΚ) αριθ. 2200/96 δεν τροποποιήθηκε ανάλογα, ώστε να ορίζει σαφώς ότι οι περίοδοι των δύο και πέντε ετών άρχιζαν κατά την ημερομηνία εφαρμογής του κανονισμού, δηλ. την 1.1.1997.

2. επιπτωσεισ

Η έναρξη της μεταβατικής περιόδου των δύο και πέντε ετών στις 21.11.1996 είναι αβάσιμη, διότι οι ΟΠ έχουν αναγνωριστεί δυνάμει του κανονισμού (ΕΟΚ) αριθ. 1035/72 έως τις 31.12.1996. Αυτό συνεπάγεται τα ακόλουθα προβλήματα:

1. Η διετής περίοδος για την οποία αναγνωρίστηκαν οι ΟΠ δυνάμει του άρθρου 13 παράγραφος 1 του κανονισμού (ΕΚ) αριθ. 2200/96 συντομεύτηκε στην πραγματικότητα κατά 41 ημέρες λήγοντας στις 20.11.1998 αντί στις 31.12.1998. Οι αποσύρσεις που πραγματοποιήθηκαν μετά την ημερομηνία 20.11.1998 δεν είναι, ως εκ τούτου, επιλέξιμες για την κοινοτική αντιστάθμιση απόσυρσης δυνάμει του τίτλου IV του κανονισμού (ΕΚ) αριθ. 2200/96.

2. Η περίοδος των πέντε ετών κατά την οποία οι ΟΠ είχαν το δικαίωμα να λειτουργούν δυνάμει του άρθρου 13 παράγραφος 2 του κανονισμού (ΕΚ) αριθ. 2200/96 για να συμμορφωθούν με τις απαιτήσεις για αναγνώριση συντομεύτηκε στην πραγματικότητα κατά 41 ημέρες λήγοντας στις 20.11.2001 αντί στις 31.12.2001. Οι πράξεις στο πλαίσιο των σχεδίων δράσης, συμπεριλαμβανομένων των αποσύρσεων, που πραγματοποιήθηκαν μετά από την 20.11.1998 δεν είναι, ως εκ τούτου, επιλέξιμες για κοινοτική χρηματοδοτική ενίσχυσης δυνάμει του άρθρου 15 του κανονισμού (ΕΚ) αριθ. 2200/96 ή για κοινοτική αποζημίωση απόσυρσης δυνάμει του τίτλου IV.

Και στις δύο αυτές περιπτώσεις, η συντόμευση κατά 41 ημέρες των μεταβατικών περιόδων των 2 και 5 ετών είχε αρνητικά αποτελέσματα στις προσπάθειες των ΟΠ να υποβάλουν αίτηση αναγνώρισης εντός του επιτρεπόμενου χρονικού πλαισίου. Προέκυψαν, επίσης, λογιστικά προβλήματα λόγω της μη συνέχειας μεταξύ των σχεδίων δράσης και των επιχειρησιακών προγραμμάτων.

3. η παρουσα προταση

Προτείνεται να διορθωθεί το άρθρο 13 του κανονισμού (ΕΚ) αριθ. 2200/96, κατά τρόπο ώστε η ημερομηνία έναρξης των μεταβατικών περιόδων των δύο και πέντε ετών να είναι η 1.1.1997.

2002/0111 (CNS)

Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για τη διόρθωση του κανονισμού (ΕΚ) αριθ. 2200/96 σχετικά με την ημερομηνία έναρξης της μεταβατικής περιόδου που καθορίστηκε για την αναγνώριση των οργανώσεων παραγωγών

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 37,

την πρόταση της Επιτροπής [2],

[2] ΕΕ C ..., της ..., σ. ...

τη γνώμη του Ευρωπαϊκού Κοινοβουλίου [3],

[3] ΕΕ C ..., της ..., σ. ...

τη γνώμη της Οικονομικής και Κοινωνικής Επιτροπής [4],

[4] ΕΕ C ..., της ..., σ. ...

Εκτιμώντας τα εξής:

(1) Σύμφωνα με το άρθρο 13 παράγραφος 1 του κανονισμού (ΕΚ) αριθ. 2200/96 του Συμβουλίου της 28ης Οκτωβρίου 1996 για την κοινή οργάνωση των αγορών στον τομέα των οπωροκηπευτικών [5], παραχωρήθηκε στις οργανώσεις παραγωγών που είχαν αναγνωρισθεί δυνάμει του κανονισμού (ΕΟΚ) αριθ. 1035/72 του Συμβουλίου της 18ης Μαίου 1972 περί κοινής οργανώσεως αγοράς στον τομέα των οπωροκηπευτικών [6], και οι οποίες δεν πληρούσαν τις απαιτήσεις για αναγνώριση του κανονισμού (ΕΚ) αριθ. 2200/96 μεταβατική περίοδος 2 ετών, που αρχίζει από την ημερομηνία της θέσης του σε ισχύ, κατά την οποία θα εφαρμόζονταν οι διατάξεις του τίτλου IV του προαναφερόμενου κανονισμού. Η εν λόγω μεταβατική περίοδος των 2 ετών μπορούσε να παραταθεί σε 5 έτη, κατόπιν αποδοχής εκ μέρους του οικείου κράτους μέλους ενός σχεδίου δράσης το οποίο υπέβαλε η οργάνωση παραγωγών ώστε να συμμορφωθεί με όλες τις απαιτήσεις που προβλέπονται στον κανονισμό (ΕΚ) αριθ. 2200/96 για να της χορηγηθεί η αναγνώριση από το κράτος μέλος.

[5] ΕΕ L 297 της 21.11.1996, σ. 1. Κανονισμός που τροποποιήθηκε τελευταία από τον κανονισμό (ΕΚ) αριθ. 545/2002 (ΕΕ L 84 της 28.3.2002, σ. 1).

[6] ΕΕ L 118, 20.5.1972, σ. 1. Κανονισμός που τροποποιήθηκε τελευταία από τον κανονισμό (ΕΚ) αριθ. 1363/95 (ΕΕ L 132, 16.6.1995, σ. 1).

(2) Ο κανονισμός (ΕΚ) αριθ. 2200/96 καθορίζει στο άρθρο 13 παράγραφος 1 ως ημερομηνία έναρξης των μεταβατικών περιόδων των 2 και 5 ετών την ημερομηνία θέσης σε ισχύ του κανονισμού (21.11.1996). Η ημερομηνία αυτή είναι αποτέλεσμα σφάλματος. στην πραγματικότητα, η επιλεξιμότητα για μεταβατικά μέτρα από την ημερομηνία θέσης σε ισχύ του κανονισμού (ΕΚ) αριθ. 2200/96 δεν έχει νόημα, δεδομένου ότι ο κανονισμός (ΕΟΚ) αριθ. 1035/72 ίσχυε ακόμη μέχρι την 31η Δεκεμβρίου 1996 και, στην πραγματικότητα, η ημερομηνία έναρξης των εν λόγω περιόδων θα έπρεπε να ήταν η ημερομηνία εφαρμογής του κανονισμού (ΕΚ) αριθ. 2200/96.

(3) Ως εκ τούτου, είναι σκόπιμο να διορθωθούν τα εν λόγω σφάλματα του άρθρου 13 παράγραφος 1 και του άρθρου 23 παράγραφος 5 του κανονισμού (ΕΚ) αριθ. 2200/96. Εφόσον τα αποτελέσματα του σφάλματος του άρθρου 13 παράγραφος 1 μπορεί να επηρέασαν αρνητικά τις οργανώσεις παραγωγών που επωφελήθηκαν από τις μεταβατικές περιόδους, είναι σκόπιμο να εφαρμοστούν οι αντίστοιχες διατάξεις από την ημερομηνία θέσης σε ισχύ του κανονισμού (ΕΚ) αριθ. 2200/96,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 13 παράγραφος 1 του κανονισμού (ΕΚ) αριθ. 2200/96 αντικαθίσταται από το ακόλουθο:

"1. Οι οργανώσεις παραγωγών που έχουν αναγνωριστεί δυνάμει του κανονισμού (ΕΟΚ) αριθ. 1035/72 πριν από την έναρξη ισχύος του παρόντος κανονισμού και οι οποίες δεν μπορούν να λάβουν, χωρίς μεταβατική περίοδο, την αναγνώριση βάσει του άρθρου 11 του παρόντος κανονισμού μπορούν να συνεχίσουν να λειτουργούν δυνάμει των διατάξεων του τίτλου IV για δύο έτη μετά από την 1η Ιανουαρίου 1997, με την προϋπόθεση ότι οι εν λόγω οργανώσεις εξακολουθούν να ανταποκρίνονται στις απαιτήσεις των οικείων άρθρων του κανονισμού (ΕΟΚ) αριθ. 1035/72."

Άρθρο 2

Ο παρών κανονισμός αρχίζει να ισχύει κατά την εικοστή ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός εφαρμόζεται από την ημερομηνία θέσης σε ισχύ του κανονισμού (ΕΚ) αριθ. 2200/96.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

>ΘΕΣΗ ΠIΝΑΚΑ>